“ Den lille dreng er syv år gammel og har netop mistet sin mor. En morgen kommer en fremmed dame ud fra farens soveværelse og indtager morens plads. Mens drengens far kaster sig over arbejdet på byggepladsen, flygter drengen med sine tinsoldater ind i en eventyrlig parallelverden. Tryghed finder han kun hos sin bedstemor, som fortæller ham spændende og farverige anekdoter om sine egne forældre og på den måde befrier drengen fra hverdagenes ensomme mørke. Jón Kalman Stefánsson er en af Islands store nulevende forfattere. Stjernernes knitren var romanen som for alvor gav ham en plads som en ny og vigtig stemme i islandsk litteratur med et særlig poetisk sprog: overfloden af fortællinger, sprogets skønhed, omsorgen for karaktererne, kombineret med den burleske humor og en overrumplende ironi. Men ingen andre af Kalmans bøger rummer en barndomsskildring som i Stjernernes knitren: empatisk, smuk, melankolsk, skarp og fuld af indsigt. » Hamsunsk og himmelsk… Ingen over og ingen ved siden af. « –Dagbladet 6 stjerner» Hvorfor skal man læse denne roman? Fordi Stefánsson forstår kunsten at fortælle, så læseren føres med af en ordstrøm. Fordi hans figurer er troværdige, karakterstærke, levende. Fordi han tegner Islands landskaber med en indtrængende, usædvanlig kraftig streg, også de ansigtsløse områder mellem liv og død. Fordi han har mod til at vise patos og følelse uden at det bliver kitsch. Fordi sproget, dette lyriske, metaforrige sprog, hos ham bliver til en selvstændig størrelse. Fordi dette er en ualmindelig moden bog.” –Neue Zürcher Zeitung”